CELEX: 32012D0749
Language: lv
Date: 2012-12-03 00:00:00
Title: 2012/749/ES: Padomes Lēmums ( 2012. gada 3. decembris ), ar ko pagarina piemērošanu Lēmumam 2010/371/ES par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu

5.12.2012   
            
            
               LV
            
            
               Eiropas Savienības Oficiālais Vēstnesis
            
            
               L 333/46
            
         PADOMES LĒMUMS
   (2012. gada 3. decembris),
   ar ko pagarina piemērošanu Lēmumam 2010/371/ES par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu
   (2012/749/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (1) un grozīts 2010. gada 22. jūnijā Vagadugu Burkinafaso (2) (turpmāk “ĀKK un ES partnerattiecību nolīgums”), un jo īpaši tā 96. pantu,
   ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK un ES partnerattiecību nolīgumu (3), un jo īpaši tā 3. pantu,
   ņemot vērā Eiropas Komisijas priekšlikumu,
   vienojoties ar Savienības Augsto pārstāvi ārlietās un drošības politikas jautājumos,
   tā kā:
   
               (1)
            
            
               Padomes Lēmums 2010/371/ES (2010. gada 7. jūnijs) par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu (4) tika pieņemts, lai īstenotu atbilstošus pasākumus pēc tam, kad tika pārkāpti minētā ĀKK un EK partnerattiecību nolīguma 9. pantā norādītie būtiskie elementi.
            
         
               (2)
            
            
               Ar Padomes Lēmumu 2011/324/ES (5) šo pasākumu piemērošanu pagarināja līdz 2011. gada 6. decembrim, un ar Padomes Lēmumu 2011/808/ES (6) šie pasākumi tika grozīti un to piemērošana tika pagarināta līdz 2012. gada 6. decembrim.
            
         
               (3)
            
            
               Ar Dienvidāfrikas Attīstības kopienas (CDAA) starpniecību ir gūti būtiski panākumi, jo īpaši attiecībā uz pārejas posma iestāžu izveidi un vēlēšanu procesu, kas ļāva panākt progresu krīzes pārvarēšanā. Kā piemēru šim progresam var minēt Neatkarīgas valsts vēlēšanu komisijas pārejas laikposmam (CENI-T) izveidi, parlamenta pieņemto amnestijas likumu un vēlēšanu datumu izziņošanu atbilstoši ANO ekspertu ieteikumiem. Tomēr pārejas procesa ceļvedis netika īstenots pilnībā.
            
         
               (4)
            
            
               Lēmuma 2010/371/ES piemērošanas laikposms beidzas 2012. gada 6. decembrī. Tā kā likumdevēja vēlēšanas un prezidenta vēlēšanu otrā kārta ir paredzēta 2013. gada 3. jūlijā, būtu jāpagarina spēkā esošo atbilstošo pasākumu piemērošana līdz brīdim, kad Padome noteiks, ka Madagaskarā ir notikušas ticamas vēlēšanas un ir atjaunota konstitucionālā kārtība, neskarot šo pasākumu regulāru pārskatīšanu šajā laikposmā,
            
         IR PIEŅĒMUSI ŠO LĒMUMU.
   1. pants
   Lēmuma 2010/371/ES 3. panta otro teikumu aizstāj ar šādu:
   
      “Tas ir spēkā līdz brīdim, kad Padome, pamatojoties uz Komisijas priekšlikumu, noteiks, ka Madagaskarā ir notikušas ticamas vēlēšanas un ir atjaunota konstitucionālā kārtība, neskarot tā regulāru pārskatīšanu šajā laikposmā.”
   
   2. pants
   Šis lēmums stājas spēkā tā pieņemšanas dienā.
   
      Briselē, 2012. gada 3. decembrī
      
         
            Padomes vārdā –
         
            priekšsēdētājs
         
         N. SYLIKIOTIS
      
   
   
      (1)  OV L 317, 15.12.2000., 3. lpp.
   
      (2)  OV L 287, 4.11.2010., 3. lpp.
   
      (3)  OV L 317, 15.12.2000., 376. lpp.
   
      (4)  OV L 169, 3.7.2010., 13. lpp.
   
      (5)  OV L 146, 1.6.2011., 2. lpp.
   
      (6)  OV L 324, 7.12.2011., 1. lpp.
   
      PIELIKUMS
      
         PĀREJAS POSMA PREZIDENTAM ADRESĒTĀS VĒSTULES PROJEKTS
      
      Prezidenta kungs!
      Atzinīgi vērtējot politiskās krīzes atrisināšanā panākto progresu, Madagaskaras politiskajiem partneriem 2011. gada septembrī parakstot ceļvedi krīzes novēršanai Madagaskarā, Eiropas Savienība (ES) 2011. gada 5. decembrī atviegloja atbilstīgos pasākumus, kas noteikti attiecībā uz Madagaskaru ar Padomes 2010. gada 7. jūnija Lēmumu 2010/371/ES.
      Šis jaunais lēmums Jums tika paziņots ar 2011. gada 8. decembra vēstuli, kurā ietverti priekšnosacījumi visiem pārejas posma atbalsta pasākumiem no ES puses. Šajā ziņā visa šā pēdējā gada laikā ES ir īstenojusi atbalsta pasākumus iedzīvotājiem un pasākumus vēlēšanu procesa atbalstam, kā ir paredzēts saistību kopumā, kas ietverts iepriekš minētajā vēstulē.
      Ir panākts būtisks progress ceļveža īstenošanā – progress, kas ir ņemts vērā saistībā ar spēkā esošajiem atbilstošajiem pasākumiem. Ņemot vērā, ka ceļvedis nav pilnībā īstenots, un gaidot 2013. gada 3. jūlijā paredzētās likumdevēja vēlēšanas un prezidenta vēlēšanu otro kārtu, joprojām tiks piemēroti atbilstīgi pasākumi, nemainot nosacījumus un ES un Madagaskaras savstarpējās saistības, kas pilnībā paliek spēkā līdz brīdim, kad ES noteiks, ka Madagaskarā ir notikušas ticamas vēlēšanas un ir atjaunota konstitucionālā kārtība.
      ES, kura pievērš vislielāko nozīmi būtiskajiem elementiem, kas saskaņā ar ĀKK un ES partnerattiecību nolīguma 9. pantu ir cilvēktiesību ievērošana, demokrātiskas institūcijas un tiesiskums, mudina Jūs un visus ceļvedī iesaistītos partnerus pastiprināt centienus, lai ātri pārvarētu politiskos šķēršļus, kas šobrīd kavē tā īstenošanu.
      ES arī aicina Jūs visus neatlaidīgi turpināt centienus nodrošināt mierīgu politisko vidi, kas nepieciešama ticamu vēlēšanu norisei 2013. gada maijā un jūlijā un pārejas procesa pabeigšanai, par ko ir vienojušies Madagaskaras pārstāvji un ko ir apstiprinājusi starptautiskā sabiedrība.
      ES apstiprina, ka tā apņemas turpināt atbalstīt pārejas procesu un ātri ieviest atbalsta pasākumus posmam pēc pārejas, par kuriem ir jāpieņem lēmums politiskajā dialogā, kas ir uzsākts ar Jūsu valdību.
      Atbilstīgos pasākumus jebkurā laikā var pārskatīt, ņemot vērā politiskās situācijas pozitīvo vai negatīvo attīstību Madagaskarā.
      Ar cieņu
      
         
            
               Eiropas Savienības vārdā
            
            Catherine ASHTON
            Andris PIEBALGS